
	Παρουσίαση του βιβλίου

του Ανδρέα Αντωνιάδη

Ο ΘΕΙΟΣ ΚΩΣΤΑΚΗΣ ΚΑΙ Η ΡΙΤΑ ΧΕΪΓΟΥΟΡΘ
τριλογία
στο Σπίτι της Κύπρου

Παρουσία του Πρέσβη της Κυπριακής Δημοκρατίας κ. Κυριάκου Κενεβέζου και πολλών ανθρώπων των Γραμμάτων, πραγματοποιήθηκε τη Δευτέρα 14 Νοεμβρίου 2022, στο Σπίτι της Κύπρου στην Αθήνα, η παρουσίαση του νέου βιβλίου του Ανδρέα Αντωνιάδη, με τίτλο «Ο θείος Κωστάκης και η Ρίτα Χέιγουορθ, τριλογία», που κυκλοφορεί από τις Εκδόσεις Βακχικόν.

Ο Ανδρέας Αντωνιάδης γεννήθηκε στη Λευκωσία, όπου ολοκλήρωσε τις εγκύκλιες σπουδές του στο Παγκύπριο Γυμνάσιο. Εργάστηκε στο Τμήμα Σκηνοθετών-Παραγωγών της Τηλεόρασης του ΡΙΚ. Παρακολούθησε σεμινάρια τηλεοπτικής παραγωγής του Tomson Foundation της Γλασκώβης, στη Λευκωσία, και σκηνοθεσίας στην Ανωτάτη Σχολή Τηλεοράσεως και Κινηματογράφου στο Μόναχο. Από το 1982 ζει με την οικογένειά του στην Αθήνα. Υπήρξε στέλεχος της ΕΡΤ για είκοσι χρόνια σε διάφορες θέσεις: Σκηνοθέτης και Προϊστάμενος Ξένου Προγράμματος στην ΕΡΤ 1, Διευθυντής Τηλεόρασης και Διευθυντής Προγράμματος στην ΕΡΤ 2. Είναι μέλος της Εταιρείας Ελλήνων Σκηνοθετών, της Εταιρείας Συγγραφέων και του κυπριακού  PEN Club.

Σκηνοθέτησε κυρίως θέατρο και ντοκιμαντέρ. Έχει εκδώσει μία συλλογή διηγημάτων, τρεις ποιητικές συλλογές, δύο βιβλία με θεατρικά  έργα και δύο μυθιστορήματα. Η τριλογία Ο θείος Κωστάκης και η Ρίτα Χέιγουορθ περιελήφθη στη βραχεία λίστα των Κρατικών Βραβείων Λογοτεχνίας της Κύπρου στην Κατηγορία Μυθιστόρημα για εκδόσεις του έτους 2021.

Όπως σημειώνεται στο οπισθόφυλλο του βιβλίου, «Σ’ αυτή την τριλογία ο αφηγητής διανύει την περίοδο ενηλικίωσής του αντλώντας εμπειρίες από τους πιο μυθιστορηματικούς τύπους του οικογενειακού του περιβάλλοντος, σε μια αστική οικογένεια της Λευκωσίας του δεύτερου μισού του 20ου  αιώνα. Ο θείος Κωστάκης, που τον μυεί στη μαγεία του κινηματογράφου, ο σκύλος του ο Τζακ, που αναδεικνύεται σε ήρωα, η μυστηριώδης και σαγηνευτική θεία Αθηνά, πιανίστρια που αγαπά τον Σούμαν και παίζει πιάνο σε ορχήστρα νυχτερινού κέντρου, και γύρω τους το σύμπαν του μικρού ήρωα από γονείς, θείους, θείες, ξαδέλφια, φίλους. Ένας ολόκληρος κόσμος που ζει τη χρωματιστή του καθημερινότητα, ενώ δίπλα του η Ιστορία γράφει τις δικές της μαυρόασπρες σελίδες. Ένα συναρπαστικό παραμύθι για μεγάλους γραμμένο με μαεστρία και τρυφερότητα για έναν κόσμο που δεν είναι χαμένος, γιατί αποτελεί κομμάτι της συλλογικής μας μνήμης και της προσωπικής αλήθειας του καθενός μας.»

Για το βιβλίο μίλησε η διδάκτωρ Φιλολογίας, συγγραφέας και κριτικός λογοτεχνίας Ανθούλα Δανιήλ, Παρεμβάσεις έγιναν από τον ποιητή Τίτο Πατρίκιο και τη συγγραφέα Μαρία Στασινοπούλου. Αποσπάσματα διάβασε  ο συγγραφέας.

Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:
https://diavlos.grnet.gr/room/1607?eventid=13062
15 Νοεμβρίου 2022

